Jelaskan Rekabentuk dari AH-64 Apache dalam bahasa melayu

AH-64 dijana oleh dua buah enjin turbin aci General Electric T700 dengan ekszos terletak tinggi di kedua belah aci rotor. Apache memiliki empat bilah rotor utama dan empat bilah rotor ekor. Kedudukan krew dalam susunan selari, di mana juruterbang akan duduk di belakang dan atas pembantu juruterbang-penembak dalam ruang kokpit berperisai. Ruang krew dan tangki bahan api dilindungi sedemikian rupa di mana helikopter berupaya untuk diterbangkan walaupun menerima tembakan daripada senjata berkaliber 23 mm.

Helikopter ini dipersenjatai dengan meriam rantai M230 berkaliber 30 mm yang boleh disambungkan kepada paparan lekapan helmet penembak, yang ditetapkan pada kedudukan terkunci menembak ke hadapan, atai dikawal melalui Sistem Penandaan dan Perolehan Sasaran (TADS). AH-64 membawa beberapa gabungan persenjataan pada pilon di pangkal sayapnya, kebiasaannya gabungan peluru berpandu anti kereta kebal AGM-114 Hellfire, roket kegunaan am tanpa panduan 70 mm (2.75 in) Hydra 70 dan peluru berpandu udara ke udara AIM-92 Stinger untuk mempertahankan diri. Sekiranya berlaku kecemasan, titik beban pada pilon juga boleh digunakan bagi memindahkan anggota.

AH-64 direka untuk bertahan dalam persekitaran garis hadapan dan digunakan pada waktu siang atau malam, dan dalam cuaca buruk dengan menggunakan avionik dan elektronik seperti Sistem Penandaan dan Perolehan Sasaran, Sistem Penglihatan Malam Juruterbang (TADS/PNVS), pertahanan diri pasif inframerah, Sistem Kedudukan Sejagat (GPS), dan Sistem Paparan Bidikan dan Helmet Bersepadu (IHADSS).